bg ky ru en en en en en en ky kk ky ky ky ky ky ky ky ky ky ky ky mhr ky ky ky ky ko ky ky ru ky ky kk kk ky ky ky ky tt ky ky ky ky mt ky ky ky ru ru ko ky ky ky ky ky ky ky ky ky ky ky ky ky ky ky ru ky ru ru ky ru ky ru ky ru ru ru ky ru ru ky ky ru ky ky ru ru ru ru ru ky ru ky ru ru ru ky ru ru ru ky en en en en en en en en en
"Форум", 27.08.10 - 14-бет: •
- Азырынча ага каршы алсыздык кылабыз, - деди Токен саамдан соң, - эбине көнүп турсак болбойт беле, мен дагы туура эмес кылдым көрүнөт. Азды аяп көптөн айрылып калышыбызды унутпайлы дейм да.
- Мени жибербейсиңби аныңа. Балким тил табышарбыз.
- Курчтук кылба... Дагы ойлонолучу... Терең ойлонолу. - Токен ордунан туруп Макандын жанына келип далыга таптады, - бирок сендей досум турганда иш жакшы болот деп ойлойм. Туурабы?
- Туура эмес, - деди Макан күлүп, - мендей эмес, сендей достор турганда баары жакшы болот.
- Жүрү, иштей берсең иштей бергидейсиң, бир жерге барып бир аз эс алалы, - деди Токен. - Көптөн бери экөөбүз жай отуруп маектешкен да жокпуз.
Экөө шаардын мыкты деген бир ресторанына барышты. Токендин БМВсы менен барышкан. Эшигин бекитип жаткан Токенге Макан тамашалады:
- Миң бекитсең да алчулар алып кетет. Бекитпей эле, андан көрө аңдыган алчулар жок болсо экен деп тилениш керек экен.
- Анча-мынча болсо да тоскоол болсун дейбиз да...
Экөө ресторандын келишкен залынын бир бурчунан орун алып, заказ беришти. Бат эле алдылары тамакка толуп, мыкты делген арактан аздан жутуп, достордой, сыр катышпай сүйлөшүп жатышат.
- Токен, - деди бир маалда Макан, - эки күндөн кийин Нестанды алып келчү күн, айтпадым беле. Анан бир нерсеге башым жетпейт, айылга алпарамбы же бу жерге элеби.
- Айылга алпарганың оң. Өз ата-энең болбосо да, өз баласындай багышканды таарынтпа. Ак колукту алпарсаң алардын төбөсү көккө жетпейби... Бардык жол-жобосун жасайбыз. Өзүм чоң куда болуп барам, бийликти мага берсең.
- Ата-энесинин колунан алып аткан соң, бир жолу эле "ачуу басарын" кошо ала баралы. Анан тоюңарда чакырып алабыз, эне-атасын, тууган-туушкандары менен.
Экөөнүн сөзү дал ушул жерге жеткенде сырттан бир нерсенин жарылган үнү чыгып, ресторандын килейген терезелеринин быт-чыты чыккандай болду. Залдагылардын арасы кыйкырык-чууга толуп кетти. Аздан соң барып, сыртка агылышты. Макан менен Токен чыгып эле алоолоп жаткан БМВсын көрүштү. Бир боо чөп күйгөндөй күйүп жатат. Дароо сезишти - бу Ромдун эскертүүсү болчу. Экөө милийсаны күтүп отурушкан жок, кете беришти. Жакшылык кууп, дил жая эзилишкен сөздөрү көкүрөктөн шак кетип, санаркоо пайда болду, бу чымчыктай жанды сактоо машакатын ойлошту. Тез арада чара көрүшпөсө машинеси эмес, өздөрүнүн өрттөнүп кетиши же как чыкыйга ок жеши турулуу. Эки дос ушул туурасында сүйлөшүп жүрүп отурушуп, Токендин үйүнө келип ал сөздү түн ортосуна чейин улантышты.
- Макул десең, мен бир аракет кылып көрөйүн, - деди Макан акыркы сөзүн.
Эртеси саат таңкы 8дер чамасында эле. Макан машинесин Ромдун офисине бир аз жетпей токтотуп, бирөөнү чыдамсыз күтүп отурду. Жарым саат өтпөй күткөн немеси машинесин токтотуп, ичкери кирип кетти. Макан да машинесинен чыгып офиске кирди. Эшик тоскон жигит ага көңүл бурган да жок. Макан үч-төрт эшикти ачып, биринен баягы жигитти көрдү - жаңы эле чечинип, килейген күзгүнүн маңдайында таранып, келбетине сарэсеп салып жаткан экен.
- Салам алейкум, мүмкүнбү?
- Ии, кел, - жигит креслосуна отурду.
Экөө сиз-пизи жок эле кепке өтүштү.
- Сени менен бир маанилүү иш жөнүндө сүйлөшөйүн дедим эле, - Макан да маңдайынан орун алды.
- Айтып көр. Кулак сенде.
- Кечээ бизге салам айтып бардың эле, кечинде өрт менен коштопсуң аныңды.
- Ии, анан?! - Кабинет ээси кыжырланганын жашыра албай кекээрленди, - эмне кылсам дейсиң, ыя? Жакшы түшүнө албай калдым дейсиңби?! Ушул жерден түшүндүрсүнбү? Түшүндүрсөк болот, байкелебесең!
- Мен даярмын. Бирок бу бөлмөң экөөбүзгө тардык кылып, батышпай уят болбойлу.
Оңой эмес эки жигит ушинтип тирешип турат эле. Саламчынын чөнтөгүндөгү телефон чыр этип, ал жооп берди:
- Алло... Азыр... - Жигит шарт ордунан туруп чыгып баратып айтты, - кетпей тур, жигитсиң да.
Макан тиги чыгып кеткенден кийин курунун артында кыстарылган тапанчасын кармап көрүп, кеткен неме үч-төртөөнү ээрчитип кирсе дароо жооп кылар аракетин таразалап отурду. Башка келгенин көрө жатар. Селт этүүгө болбойт. Мындайда селт эттиңби, жаныңды сууруп алышы мүмкүн. Ушуну ойлоп Макан чыйралды, дили да, денеси да. Тиги аз өтпөй кайра келди, жок, эч кимди ээрчитпей эле өзү келди. Ордуна барып отуруп, сөзүн улады:
- Жигит, сен да түз сүйлөгөндү жакшы көрөт экенсиң, мен да жымсалдап айта албайм, кежирлене турган болсоңор бу жарык дүйнө силер үчүн жок болушу көз ирмемдик эле иш. Жарыкчылыктан тажасаңар, анда башка кеп дечи...
- Мен да түз айтайын, бу жарык дүйнөдөн силерсиз кете албайбыз.
- Акыркы сөзүңбү бу?
- Болуптур, соо болуп тур, - жигит кол берип Макандын колун катуу кысты, а да кысты кем калбай...
Макан айтып берген бу окуяны угуп Токендин санаркоосу күчөдү. Өзүнүн өмүрү жөнүндө камсанабай коймок беле, сөзсүз ойлойт дечи, бирок ата-энесин, аялы менен балдарын, иниси Бекенди, Макан досу баш болгон жигиттерин көбүрөөк ойлоду, алардын өмүрү үчүн көбүрөөк санааркады. Макан Токенге кеңешпей эле барган Ромдун жигитине. Бекер барыпсың, барган соң ишти жөндөп келсең болмок дегендей айтты. Эми сөзсүз кан төгүү башталат. Ром деген далайдын өмүрүн кыйган, ошолордун бири да ачыкка чыккан жок. Ром кимди жайлатты - толугу менен билинбесе да, бир катар өлүм ошол колдуу, ошонун буйругу менен болгонун кримдүйнөдөгүлөр гана эмес, милийса, прокуратурадагылар да билет, бирок колунан кармай алышпайт, же кармагысы келбейт. Ром ошол милийсаң менен прокуратуранын лөктөрүнүн кай бирлери менен кучакташа көрүшөт.
Макан Ромдун жигити менен жолугуп келгенден баштап, өтө сак абалды сактай баштады. Өзүнүн төрт жигити экиден эки машинеге бөлүнүп Токен менен Макан түшкөн машинени дайым коштоп жүрөт. Алардан мурун түшүп эки жакты акмалап,үйгө киришсе баарын текшерип туруп киргизет. Айтор, көз ирмем сайын күткөнү белгисиз тараптан келчү өлүм...
Хамид Юсупович, Мамбет, Люба үчөө бүгүн түнү дагы көнүп калган адаттарындай жетекчинин кабинетинде арактын атасын таанытып жатышты. Негедир бүгүн Хамид Юсупович башка күндөргө караганда өзгөчө ак көңүл болуп алган. Эки-үч күндөн бери Мамбетке жакшы көңүл буруп, бир башкача жумшак мамиле кыла баштады. Ошондон бери эле Мамбеттин сураган акчасын дароо тутам-тутам кылып карматып жатат. Азыр дагы бир тутам акчаны колуна карматып:
- Бул акча менин сага жардам бергеним болсун. Үйүңө оокат ал, кыздарың чоңоюп калыптыр. Жакында куда күтүп калсаң, сага каралашпаган сенин жетекчиң катары мага да сөз тийип калбасын. Колдон келип турганда, бири-бирибизге ушинтип жардам берип, көңүл улабасак, адамдын көңүлү деген, үлбүрөгөн назик гүл да. Келгиле эми менин досторум, ошол адамдын назик көңүлү үчүн алып жиберели -деп тынымсыз бакылдап, стакандын түбүндө бир тамчы калтырбай тартып жиберди.
Мамбет колундагы кызарган тутам акчаны бир карап, жетекчисин бир карап, кубанычы койнуна батпай, Хамид Юсуповичтин артынан тосту муздатпастан дароо сүйлөдү:
- Хамид Юсупович, мен сиздин бул кылган жакшылыгыңызды эч качан унутпайм. Менин деле сизге эртеби-кечпи керегим тиет. Жакшылыгыңызды жакшылык менен кайтарам. Адамдын көңүлү деп калдыңыз, адамдардын арасындагы сиздей асыл адамдардын көңүлү үчүн алып жибереличи. Сиздин көңүлүңүздү эч ким оорутпасын. Көңүлүңүз ушинтип эле, ар дайым куунак болуп турсун! - Ал маңдайында олтурган Люба менен кагышып, экөө тең жарыша тартып жиберишти.
Үчөө түн бир окумга чейин олтурушту. Биринчи эле Мамбет тилин чайнап калды. Люба менен Хамид ортодон жогору кызуу абалга келип токтошту. Хамид Юсупович айдоочусун чакырып, Мамбетти үйүнө жеткиздирди.
Отуздан эми ашып ойсоңдоп турган Люба экөө бул түнү биринчи жолу Хамид Юсуповичтин кабинетинде түнөп калышты. Бул учур Хамидге караганда Любага абдан жагып турду. Күйөөдөн бак айтпаган Любага баары бир эмеспи. Ким жакшы сүйлөп, ким жакшылап көзүн кысса, анын ою менен оңой эле болуп берет. Өзү дагы мындай шаан-шөкөттү абдан жактырат. Ыңгайлуу учурдан пайдаланып, ырыскылуу эркектердин дароо эле ычкырына асылмай адаты бар. Буга чейин Мамбеттин кучагында кыналып, кыйкырып "обон" созуп, онтоп жатып, анын акчасын оңой соруп келди эле. Эми кудай жалгап, бай десе бай, чоң десе чоң деген жетекчиси да Мамбеттен кийин минтип "кезекке" туруп, көйнөгүнүн этегин "желпилдетип" өйдө түрүп жатканда, түрлүү ыкмаларды колдонуп, чоңдун канын чоңураак сорууну эп көрдү. Люба мындай учурду колдон чыгарса, ал өзүн эч качан кечирмек эмес. Ошентип, аракка башы тумандап турган Люба Хамидди ары-бери чечинтип, өзү да кийимин тезинен чечип, туш келди ыргытып, жетекчисинин жан жерине жабышып, аны жерге басып жыгылды...
Мамбет түнкү саат экилерде эшигин тарсылдата каккылап, адаттагысындай кошуналарынын тынчын дагы алды. Ал ушинтип мас болгондо, эшиктин коңгуроосун басканды же кыздарына телефон чалганды такыр эсинен чыгарып салат. Дароо эле эшикти тарсылдатып жатып калат. Кошуналары менен бул итчилиги үчүн канча жолу урушту. Өткөн жумада маңдайкы эшикте жашаган бир спортсмен жаш эле кошунасы тажатып айтканды укпай койгондугу үчүн, оң көзүн оңбогондой көгөртө чапкан болчу. Азыр дагы ошол олбурлуу жаш жигит муштумун түйүп, тишин кычыратып биринчи чыга келди. Ал жигиттен коркуп калган Мамбет аны дароо таанып, өз эшигин дагы катуу такылдатып, кирерге тешик таппай калгандай эле боло түштү, алдастап.
- Эй, Мамбет байке, качан болсо тынчымды алып, уйкумду бузасың да. Сага өткөндөгү бир муштум аздык кылып калганбы, же сени бул жолу доктурлардын колуна салып берейинби? Бир-эки ай эс алып келбейсиңби, ал жакта,- деп Мамбетти бир колу менен жакалап, муунта кармады. Аңгыча, эшикти тез ачып Адинай чыга калды.
Адинай каарданып, заары бетине чыгып турган кошунасы Каныбекке кайрылып:
- Каныбек байке, атамды кечирип коюңузчу. Урбаңызчы атамды. Бизге эшиктин тарсылдаганы жакшы угулбай калды. Бир ачууңузду мага бериңизчи. Атамдын бул кылганы экинчи кайталанбайт, - деп жалдырап, ыйламсырап ийди.
Каныбек Адинайды сыйлаганын билгизип, Мамбетти коё берди да:
- Көрөбүз, экинчи кайталанбай калганын, -деп бурк эте сүйлөп, үйүнүн эшигин тарс жаап кирип кетти. Адинай тилин чайнап, түшүнүксүз эле бирдемелерди сүйлөп жаткан атасын үйгө колтуктап киргизип, бутун чечип, тамактануучу бөлмөгө киргизди. Асылай болсо, ал бөлмөдө атасына бая эле тамак ысытып жаткан эле. Мамбет тамактануучу столго олтурганы менен, алдына куюлган тамакты жарытып деле ичкен жок. Болгону үч-төрт кашык ууртады да, нары көздөй түртүп койду. Маңдайында атасынын бул абалына бир чети жини келип, бир чети аяп карап олтурушкан кыздарын эми гана көрүп жаткансып:
- Силер эмне мынча тиктейсиңер, же мени көрө элексиңерби? Мен силер үчүн ушинтип түн ортосуна чейин башым менен жер казып иштеп келдим. Силерге эмне жетишпейт? Айткыла, мен арак ичсем дагы силерди кор кылбай багып алууга кудуретим жетет,- деп бакыра сүйлөнүп алды.
Асылай атасынын жанына басып келип:
кыргыз тилиндеги гезит "Форум"
email • архив • редакция
"Эгер биз керт башыбыздын жыргалчылыгын мамлекеттен жогору койсок, анда бизди тарых кечирбейт!"
Елисеевдин кылмыштары опол тоодой
"Экономикалык өнүгүү, социалдык коргоо жана коопсуздук - биздин негизги максатыбыз!"
КСДПнын мааракелик X съезди:
Кыргызстандын өнүгүп-өсүүгө толук мүмкүнчүлүгү бар!
"Алмаз Атамбаевди улут лидери катары эсептейм"
Тамак жасоо - улуу өнөр...
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include() [function.include]: Failed opening '../../ohkaptal.htm' for inclusion (include_path='.:') in /var/www/u0371622/data/www/presskg.com/forum/10/0827_14.htm on line 79
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include() [function.include]: Failed opening '../../rec_art/0_rec.htm' for inclusion (include_path='.:') in /var/www/u0371622/data/www/presskg.com/forum/10/0827_14.htm on line 79
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/forum/10/0827_14.htm on line 79
Warning: include() [function.include]: Failed opening '../../news/0_art.htm' for inclusion (include_path='.:') in /var/www/u0371622/data/www/presskg.com/forum/10/0827_14.htm on line 79